(ສພຊ) ວັນທີ 12 ສິງຫາ 2022 ທີ່ຫ້ອງຮັບແຂກສະພາແຫ່ງຊາດ, ສະຫາຍ ປອ. ໄຊສົມພອນ ພົມວິຫານ ກຳມະການກົມການເມືອງສູນກາງພັກ, ປະທານສະພາແຫ່ງຊາດ ແຫ່ງ ສປປລາວ ໄດ້ຕ້ອນຮັບການເຂົ້າຢ້ຽມຂໍ່ານັບຂອງສະຫາຍ ຫງວຽນ ຮ່ວາ ບິ່ງ ກໍາມະການກົມການເມືອງ, ເລຂາທິການສູນກາງພັກ ເລຂາຄະນະພັກ, ປະທານສານປະຊາຊົນສູງສຸດ ແຫ່ງ ສສ.ຫວຽດນາມ ພ້ອມດ້ວຍຄະນະ. ເນື່ອງໃນໂອກາດທີ່ເດີນທາງມາເຂົ້າຮ່ວມກອງປະຊຸມສານ ບັນດາແຂວງທີ່ມີຊາຍແດນຕິດຈອດກັນ 3 ປະເທດ ສປປລາວ, ສສ.ຫວຽດນາມ ແລະ ຣາຊະອານາຈັກກໍາປູເຈຍ ຄັ້ງທີ VI ໃນລະຫວ່າງວັນທີ 9-13 ສິງຫານີ້ ທີ່ນະຄອນຫຼວງວຽງຈັນ.
ການພົບປະຄັງນີ້ ເປັນໂອກາດອັນດີໃຫ້ແກ່ທັງສອງຝ່າຍໄດ້ພົບປະ ແລະ ແລກປ່ຽນຄຳຄິດຄຳເຫັນນຳກັນ ເພື່ອເປັນການຮັດແໜ້ນຄວາມສາມັກຄີ ແລະ ການຮ່ວມມືຮອບດ້ານລະຫວ່າງສອງພັກ, ສອງລັດ ແລະ ປະຊາຊົນສອງຊາດລາວ-ຫວຽດນາມ ໃຫ້ນັບມື້ເຂົ້າສູ່ລວງເລິກ ແລະ ຢູ່ໃນທ່າມກາງການສະເຫລີມສະຫລອງປີສາມັກຄີມິດຕະພາບ ປີ 2022 ກໍຄື ຄົບຮອບ 60 ປີວັນສ້າງຕັ້ງສາຍພົວພັນການທູດ ແລະ ຄົບຮອບ 45 ປີ ວັນເຊັນສົນທິສັນຍາມິດຕະພາບ ແລະ ການຮ່ວມມືລາວ-ຫວຽດນາມ.
ໂອກາດນີ້, ສະຫາຍ ປອ. ໄຊສົມພອນ ພົມວິຫານ ກໍໄດ້ກ່າວສະແດງຄວາມຕ້ອນຮັບຢ່າງອົບອຸ່ນ ສະແດງຄວາມຂອບໃຈເປັນຢ່າງສູງ ທີ່ສະຫາຍ ພ້ອມດ້ວຍຄະນະ ໄດ້ນໍາເອົາມິດຈິດມິດໃຈອັນດູດດື່ມ, ຄວາມສາມັກຄີແບບພິເສດຖານສະຫາຍອ້າຍນ້ອງ ຂອງພັກ, ລັດ ແລະ ປະຊາຊົນ ຫວຽດນາມອ້າຍນ້ອງ ມາສູ່ ພັກ, ລັດ ແລະ ປະຊາຊົນລາວບັນດາເຜົ່າພວກຂ້າພະເຈົ້າ; ຕີລາຄາສູງຕໍ່ຜົນສຳເລັດຢ່າງຈົບງາມຂອງກອງປະຊຸມສານ 3 ປະເທດ ລາວ-ກຳປູເຈຍ-ຫວຽດນາມ ຄັ້ງທີ VI ທີ່ໄດ້ຈັດຂຶ້ນຢູ່ທີ່ນະຄອນຫຼວງວຽງຈັນ; ຊົມເຊີຍ ແລະ ຕີລາຄາສູງຕໍ່ຜົນສໍາເລັດການພົບປະສອງຝ່າຍ ລະຫວ່າງ ຄະນະຜູ້ແທນສານປະຊາຊົນສູງສຸດ ສອງປະເທດລາວ-ຫວຽດນາມ ແລະ ການເຂົ້າຮ່ວມພິທີໂຮມຊຸມນຸມສະເຫຼີມສະຫຼອງວັນສ້າງຕັ້ງສານປະຊາຊົນສູງສຸດ ແຫ່ງ ສປປລາວ ຄົບຮອບ 40 ປີ. ພ້ອມນັ້ນ, ສະຫາຍປະທານສະພາແຫ່ງຊາດ ຍັງໄດ້ອວຍພອນໃຫ້ການຢ້ຽມຢາມ ສປປລາວ ຂອງສະຫາຍ ພ້ອມດ້ວຍຄະນະ ໃນຄັ້ງນີ້ ຈົ່ງປະສົບຜົນສຳເລັດອັນຈົບງາມ ເຊິ່ງເປັນການປະກອບສ່ວນອັນສຳຄັນ ໃນການເພີ່ມພູນຄູນສ້າງສາຍພົວພັນມິດຕະ ພາບຍິ່ງໃຫຍ່ ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງລາວ-ຫວຽດນາມ ເວົ້າລວມ, ເວົ້າສະເພາະ ກໍຄືລະຫວ່າງສອງອົງການຕຸລາການລາວ-ຫວຽດນາມ ໃຫ້ເລິກເຊິ່ງຍິ່ງໆຂຶ້ນ.
ໃນຕອນທ້າຍ ສະຫາຍ ຫງວຽນ ຮ່ວາ ບິ່ງ ໄດ້ສະແດງຄວາມຂອບໃຈຕໍ່ສະຫາຍ ປະທານສະພາແຫ່ງຊາດ ແຫ່ງ ສປປລາວ ທີ່ໄດ້ໃຫ້ການຕ້ອນຮັບຢ່າງອົບອຸ່ນ ພ້ອມນັ້ນ, ຍັງໄດ້ລາຍງານໃຫ້ຮູ້ກ່ຽວກັບຈຸດປະສົງຂອງການມາຢ້ຽມຢາມ ສປປລາວ ກໍຄືນະຄອນຫຼວງວຽງຈັນໃນຄັ້ງນີ້ ພ້ອມນັ້ນ, ຍັງໄດ້ລາຍງານກ່ຽວກັບຜົນສໍາເລັດຂອງກອງປະຊຸມສານ ບັນດາແຂວງທີ່ມີຊາຍແດນຕິດຈອດກັນ 3 ປະເທດ ສປປລາວ, ສສ.ຫວຽດນາມ ແລະ ຣາຊະອານາຈັກ ກໍາປູເຈຍ ຄັ້ງທີ VI ຕື່ມອີກ.
(ພາບ ແລະ ຂ່າວ: ກົງທະນູຄຳ ພິພັດເສລີ)